Life Esidimeni: Creecy moet sê oor ‘gebrek aan geld’Barbara Creecy, die Gautengse LUR vir finansies. Foto: ANA Barbara Creecy, die Gautengse LUR vir finansies, sal vandeesweek tydens die arbitrasieverhoor ná die Life Esidimeni-tragedie na die getuiebank opgeroep word om die getuienis van een van haar voormalige kollegas te bevestig of te weerlê. Qedani Mahlangu, die voormalige LUR vir gesondheid in Gauteng, het verlede week in haar getuienis oor die oorplasing van psigiatriese pasiënte na verskeie ongeregistreerde NRO’s, waartydens minstens 143 pasiënte van onder meer dehidrasie, honger en verwaarlosing gesterf het, dié tragedie aan finansiële gebreke toegeskryf. Creecy, wat nie op die amptelike getuielys is nie, sal vandeesweek opgeroep word om duidelikheid te gee oor die provinsiale departement van gesondheid se finansies nadat adv. Tebogo Hutamo vir die staat gesê het haar getuienis is noodsaaklik om antwoorde te verskaf op die vrae wat tans nog in die lug hang. Die provinsiale gesondheidsdepartement het gesê die besluit om die pasiënte oor te plaas was gemik op kostebesparing aangesien hulle by Life Esidimeni R320 per pasiënt per dag bestee het in vergelyking met die R112 per pasiënt per dag wat die NRO’s gevra het. Regsverteenwoordigers van Legal Aid en Section 27 het hul kommer uitgespreek oor die byvoeging tot die getuielys omdat dit die verhoor verder sou uitrek. Die voorsitter van die verhoor, afgetrede adjunk-hoofregter Dikgang Moseneke, het egter gesê Creecy se getuienis is relevant aangesien dit duidelikheid sal gee of kostebesparing die werklike rede agter die beëindiging van die departement se kontrak met Life Esidimeni was. Creecy sal na verwagting môre saam met David Makhura, premier van Gauteng, getuig. Hul getuienisse sal gevolg word deur dié van Gwen Ramokgopa, die huidige LUR vir gesondheid in die provinsie, en Aaron Motsoaledi, die nasionale minister van gesondheid, Woensdag. Christoffel Grobler, ŉ psigiater, het Vrydag aan die verhoor gesê die departement van gesondheid het nie veel oor die deïnstitusionalisering van pasiënte gedink nie. “Dit is menslik onmoontlik om so ŉ groot getal pasiënte te skuif en die verslae te hê wat nodig is om dit te doen.” Hy meen die oorplasing was wreed en kom neer op strafbare manslag.